उपमा कमल से या चाँद से दी जाती है तो पेड़ की एक शाखा पर जिस रंग और ख़ुशबू वाले फूल खिलते हैं उससे भिन्न रंग और ख़ुशबू वाले फूल पेड़ की दूसरी शाखा पर तब खिलने लगते हैं जब उपमान आबे जमजम कोहेनूर शमा बुलबुल आदि हो जाते है। बोलचाल में तो हिन्दी-उर्दू बोलने वाले सभी लोग रोटी पानी कपड़ा मकान हवा दूध दही दिन रात हाथ पैर कमर प्यास प्यार नींद सपना आदि शब्दों का समान रूप से प्रयोग करते हैं मगर जब चाँद उगा के लिए एक शैली के साहित्यकार चन्द्र उदित हुआ तथा दूसरी शैली के अदबकार माहताब उरुज हो गया लिखने लगते हैं तो एक ही भाषा-धारा दो भिन्न प्रवाहों में बहती हुई दिखाई पड़ने लगती है। जब साहित्य की भिन्न परम्पराओं से प्रभावित एवं प्रेरित होकर लिखा जाता है तो पानी की उन धाराओं में अलग-अलग शैलियों के भिन्न रंग मिलकर उन धाराओं को अलग-अलग रंगों का पानी बना देते हैं।"